Egy nap alatt lezavarta az Országgyűlés a lex CEU szigorítását, vitáját és szavazását.

Hétfőn adták be a Soros György alapította egyetem működését ellehetetlentő törvénytervezetet. A kivételes eljárásnak köszönhetően az Országgyűlés már kedden szavazhatott az időközben szigorított javaslatról.

123 igen és 38 nem mellett szavazták meg a lex CEU-t. (38-an nem szavaztak.) Nemmel szavazott az MSZP, az LMP és hét független képviselő. Nem szavazott a teljes Jobbik-frakció és a DK-s képviselők sem. A szavazáson jelen volt Orbán Viktor is, aki tegnap még arról beszélt a hvg.hu-nak, hogy CEU-ügyben "bízzanak a kormány jóindulatában".

© parlament.hu

A kormánypárti képviselők azzal érveltek a vita során, hogy a kormány csak átláható viszonyokat akar teremteni a lex CEU-val, el akarják törölni a "Soros-egyetem" igazságtalan előjogait, mert az hátrányosan érinti a többi magyar egyetemet.

Többek között Palkovics László államtitkár is arról beszélt, hogy a törvényjavaslat nem veszélyezteti a tanszabadságot és nem érinti a Közép-európai Egyetemet, csak az Egyesült Államokban bejegyzett "fantomegyetemet".

Délután 5-kor élőlánccal fognak tiltakozni a CEU bezárása és az oktatási szabadság durva korlátozása ellen. A demonstrációval egyben Áder Jánosnak is üzenni akarnak, akit arra szólítanak fel, hogy ne írja alá a törvényt, hanem küldje el azt minél hamarabb megfontolásra az Alkotmánybíróságnak.